## Emergències informa d’un episodi de pluges i nevades amb temperatures baixes coincidint amb el pont de la festivitat dels Reis d’Orient

*** La borrasca Francis afectarà especialment les zones d’interior de Castelló i València i la comarca de l’Alcoià
* La secretària autonòmica d’Emergències i Interior demana precaució en els desplaçaments per carretera i especial atenció en les zones d’ombria a on es formen plaques de gel**

La Conselleria d’Emergències i Interior, a través del Centre de Coordinació d’Emergències de la Generalitat Valenciana (CCE), ha emés un avís especial en el qual s’informa d’un episodi de pluges i nevades en la Comunitat Valenciana a causa de la borrasca Francis, que començarà a partir del diumenge i es prolongarà en dies posteriors coincidint amb la festivitat dels Reis Mags.

La secretària autonòmica d’Emergències i Interior, Irene Rodríguez, ha informat que els dies més crítics, sobre la base de la informació meteorològica i prediccions difoses per l’AEMET, seran “el 4 i 5 de gener amb la formació de precipitacions en forma de neu en cotes mitjanes i baixes en les serres de la Comunitat Valenciana”.

Segons estes prediccions, l’episodi començarà amb ruixats en la zona del cap de la Nau i s’estendrà en l’interior de Castelló i de València, així com en la comarca de l’Alcoià, amb possible aparició de precipitació en forma de neu en cotes molt baixes i un important descens de les temperatures. A partir del dia de Reis, les precipitacions pot ser que perden intensitat i extensió.

Irene Rodríguez ha indicat que davant esta desfavorable situació meteorològica de pluja i neu, es recomana més precaució en les carreteres ja que coincidix l’episodi amb el pont de Reis i una major afluència de circulació i desplaçaments. “S’ha d’observar especial atenció en les zones d’ombria -ha afegit- en les quals es formen les plaques de gel”.

Rodríguez ha manifestat que “atesa la incertesa d’este episodi s’ha difós este avís especial als municipis i organismes amb competències en la gestió de les emergències perquè mantinguen la necessària atenció i seguiment de tots els avisos que s’emeten amb la finalitat d’activar amb antelació els seus plans de protecció civil i protocols d’actuació i establir les mesures preventives oportunes”.

De la mateixa manera, la secretària autonòmica ha indicat que cal posar especial vigilància amb els col·lectius sensibles a les baixes temperatures com persones majors, amb problemes de salut i famílies desfavorides, i seguir alguns consells bàsics relacionats amb els sistemes de calefacció per a evitar l’acumulació de monòxid de carboni en espais amb mala ventilació.

Finalment, ha recordat la importància de repassar els consells de protecció civil dirigits a la població i que es poden consultar en la web del 112, [www.112cv.gva.es](http://www.112cv.gva.es/); en la xarxa X @gva112 o a través de l’app GVA 112 Avisos (disponible en Google Play i App Store).

**Dispositiu de servicis viaris hivernals**

Per la seua banda, des de la Direcció General d’Infraestructures Terrestres de la Vicepresidència Tercera i Conselleria de Medi Ambient, Infraestructures, Territori i Recuperació s’ha convocat este divendres una reunió per a analitzar el dispositiu de servicis viaris hivernals que ja està actuant en carreteres de la província de Castelló. L’objectiu és fer front a les nevades per a garantir la mobilitat en les carreteres de la xarxa autonòmica en el cas que siga necessari i actuar amb mesures preventives escampant sal i salmorra en diferents vies. En el nord de la Comunitat Valenciana ja s’està treballant en este sentit.

Des de la Generalitat es disposen de reserves de més de 300.000 quilograms de sal i 200.000 litres de salmorra distribuïts en diferents depòsits. També es disposa de màquines llevaneu preparades amb escampadores i fresadores preparades per a actuar en les tres demarcacions de les províncies de Castelló, Alacant i València.

Fecha: 02/01/2026